CELEX: 62021TN0172
Language: el
Date: 2021-03-31 00:00:00
Title: Υπόθεση T-172/21: Προσφυγή της 31ης Μαρτίου 2021 — Valve κατά Επιτροπής

14.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/32
            
         
      Προσφυγή της 31ης Μαρτίου 2021 — Valve κατά Επιτροπής
      (Υπόθεση T-172/21)
      (2021/C 228/43)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Valve Corp. (Bellevue, Ουάσινγκτον, Ηνωμένες Πολιτείες) (εκπρόσωποι: L. Kjølbye, S. Völcker και G. Caldini, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 20ής Ιανουαρίου 2021 σχετικά με τη διαδικασία του άρθρου 101 της ΣΛΕΕ και του άρθρου 53 της συμφωνίας ΕΟΧ (υποθέσεις AT.40413 — Focus Home, AT.40414 — Koch Media, AT.40420 — ZeniMax, AT.40422 — Bandai Namco and AT.40424 — Capcom — C(2021) 75 τελικό), στο σύνολό της ή εν μέρει, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλονται νομικά και πραγματικά σφάλματα κατά την εφαρμογή του άρθρου 101, παράγραφος 1, ΣΛΕΕ, όσον αφορά τη διαπίστωση για συμφωνίες/εναρμονισμένες πρακτικές μεταξύ της Valve και καθενός εκ των πέντε εκδοτών βιντεοπαιχνιδιών για υπολογιστές, τα οποία προέκυψαν από την αδικαιολόγητη επέκταση της σχετικής νομολογίας από την Ευρωπαϊκή Επιτροπή ώστε να συμπεριλάβει συμπεριφορά η οποία πόρρω απέχει της «συνεννόησης», και εσφαλμένη εκτίμηση της επίμαχης συμπεριφοράς
               
            
                  2.
               
               
                  Με τον δεύτερο λόγο προβάλλονται νομικά και πραγματικά σφάλματα κατά την εφαρμογή του άρθρου 101, παράγραφος 1, ΣΛΕΕ, όσον αφορά τη διαπίστωση της Επιτροπής ότι οι φερόμενες συμφωνίες/εναρμονισμένες πρακτικές μεταξύ της Valve και καθενός εκ των πέντε εκδοτών βιντεοπαιχνιδιών για υπολογιστές συνιστούν περιορισμό του ανταγωνισμού «ως εκ του αντικειμένου», κατά την έννοια του άρθρου 101, παράγραφος 1, ΣΛΕΕ, τα οποία προέκυψαν από την παράλειψη της Επιτροπής να εκτιμήσει το καινοφανές της επίδικης συμπεριφοράς, καθώς και εσφαλμένη εκτίμηση του σχετικού νομικού και οικονομικού πλαισίου, ειδικότερα της λυσιτέλειας της οδηγίας για το δικαίωμα του δημιουργού, του ρόλου της Valve ως διττής πλατφόρμας και της φύσης των επίμαχων προϊόντων και υπηρεσιών (ψηφιακά βιντεοπαιχνίδια).